#Spaarmaand: Hier is wenk 13 uit 31 | Netwerk24
Deur Hanlie Stadler 13 Julie 2019 07:00
Julie is Spaarmaand. Wat kan jy doen om jou petrolrekening te verlaag? Jou loodvoet op die petrolpedaal is die grootste rede vir jou hoë brandstofrekening.
'If you have to brake, you've made a mistake'
Vervoer – vir baie van ons 'n motorpaaiement en petrol – vreet gemiddeld nagenoeg 'n kwart van ons huishoudelike begroting op.
Daar is tientalle wenke om brandstofverbruik te verminder.
LEES OOK: 23 wenke om geld te spaar met petrol, vervoer
Die slegte nuus is dat nie een van hulle skielik van jou 'n miljoenêr gaan maak nie. Die besparing as jy jou lugreëling afskakel en die kattebak leegmaak, is minimaal, maar inkrementeel.
Hoe meer jy versnel, hoe vinniger beweeg die naald na die E toe. Foto: Gallo Images
Kyk egter om jou rond as jy weer werk toe ry en jy sien die twee belangrikste redes waarom Suid-Afrikaners kla oor die petrolprys: Eerstens ry ons veels te vinnig en tweedens ry ons almal in ons eie motor.
Die geheim van brandstofbesparing is om so min as moontlik te versnel. Dit beteken ooglopend ook dat jy dus so min as moontlik moet rem trap.
Dit vereis dat jy nie op die snelweg verby een motor versnel net om te moet rem trap agter die stadige verkeer wat die heuwel op beur nie.
Dit vereis – baie soos jou geldsake – dat jy verder vooruit antisipeer wat in die verkeer aan die gang is. Nie een, twee motors voor jou nie, maar tien motors voor jou. Dan kan jy 'n snelheid kies wat die minimum versnelling sal verg.
As jy in die konsep van ekstreme brandstofbesparing belang stel, lees gerus die blogger Mr Money Mustache, 'n Amerikaner wat vroeg – voor 30 – "afgetree" het deur drastiese besparing tot 'n kunsvorm te verhef.
Sy slagspreuk is: "'If you have to brake, you've made a mistake."
Een van sy wenke is dat jy jou verbeel jou remme is gekoppel aan 'n luidspreker wat "Meeeeeeeeeehhhhhhhhhh" skree vir so lank as wat jy rem trap. Want as jy moet rem, het jy nie brandstofdoeltreffend bestuur nie.
Oor die tweede punt: Is dit werklik moontlik dat duisende mense elke oggend vanaf presies dieselfde afrit op presies dieselfde snelweg op presies dieselfde tyd werk toe ry, maar nie een van hulle kan iemand vind om 'n rit mee te deel nie? Wanneer laas het jy werklik probeer om 'n saamryklub te begin? Selfs al doen julle dit net een keer per week, gaan almal uiteindelik aan brandstof bespaar.